  Туспуктэм: Руслан Нуриахметов Наталия Сильвестрова Дэбесын Гуртын улӥсь дышетскисьёс пӧлын ӝог шахматъя, блицъя но шахмат композицияя V огъяросси ӵошатсконъёс йылпумъяськизы. Удмуртиысь Елизавета Некрасова но Артур Сунцов турнирын ӝог шахматъя шудонын нырысетӥ инты басьтӥзы. Со сярысь элькун тӧролэн но кивалтэтлэн пресс-службазы ивортӥз. Ӵошатсконъёсы 19 улосвылысь пинал 312 спортсменъёс пыриськизы, соос 2 сюрс 835 шудон ортчытӥзы. Тужгес но вакчиез партия 52 секунд кыстӥськиз, тужгес кемаез – 35 минут. Ужрадэ нырысьсэ Омск, Волгоград, Белгород, Киров но Курган улосвылъёсысь дышетскисьёс вуизы. Туэ нюръяськон 216 медальёс но 72 кубок понна мынӥз. Дэбесэ Россиысь шахматъя федерацилэн быдэсъясь кивалтӥсез Александр Ткачёв нырысьсэ вуылӥз. Со политехникумын ужась шахматъя ресурсной центре ветлӥз. Сыӵе огазеяськонъёслы луыса шахматэн шудыны дышетонлэн ӟечлыкез будэ, Россия дунне ӵошатсконъёсын вормонъёс басьтэ, пусйиз со. Озьы ик Александр Ткачёв «Шахматы как ключевой ресурс для развития интеллектуального потенциала детей из сёл и малых городов России» огъяросси конференцие пыриськиз. Улосвылъёсысь шахматъя федерациосысь но вить ресурсной центръёсысь огмуртъёссы шахматлы дышетонэз азинтон, кадръёс тырмымтэен герӟаськем ужпум, пиналъёслэсь пичи дырысенызы ик тунсыкъяськонэс возён сярысь вераськизы. «Дэбесын ӵошатсконъёсты усто радъямез пусъеме потэ. Ӵошатсконъёс азинско, котькуд ар пыриськисьёслэн лыдзы будэ. Ужрад эшшо но тунсыкогес мед луоз шуыса, вуоно арлы но выль малпанъёс вань ини. Та ӵошатсконъёс аспӧртэмлыкоесь – таӵеез асьме кунамы но, быдэс дуннеын но ӧвӧл » Александр Ткачёв, Россиысь шахматъя федерацилэн быдэсъясь кивалтӥсез Тодэ вайытом, 2023-тӥ арын шахматъя турнире 77 команда пыриськиз. Ватсалом, Дэбесысь шахматъя тренер, та ӵошастконъёслы кичӧлтон сётӥсь Сергей Васильев Спортъя йӧскалык премилэн лауреатэз луиз. Тегъёс: шахмат ӵошатсконъёс пиналъёс Спорт Дэбес Удмуртия  